આંખ નીચેના કાળા કુંડાળાની ચિંતા શીતલીના વદન પર સાફ દેખાતી હતી. કદાચ મારા શિક્ષકના કરોળિયા કરતાં મારા નસીબ સારા હશે. બીજે જ પ્રયત્ને હું સફળ થાવ એવું મને લાગી રહ્યું. મારા શબ્દોએ એની ખોપરીમાંથી બુદ્ધિ ઉલેચી નાંખી. વાદીના હાથમાં ચંદન ઘો ટટળે તેવી રીતે એના મનમાં અનેક સવાલો ટટળતા હું જોઈ રહ્યો! ઓખાહરણનું શ્રવણ કરતા શ્રોતાની માફક તે ઉત્કંઠાથી મારી સામે જોઈ રહી. છતાં તેણે પોતાના બધા ભાવ ખંખેરીને નોર્મલ બનવાનો પ્રયાસ કરી વાત બદલાવતાં મને મીઠું હસીને પૂછ્યું: “અરે જેબી, માર્કેટમાંથી શું શોપિંગ કરી લાવ્યા એ તો કહો?”